OBH 2723/1999.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	A panaszos beadványában azt sérelmezte, hogy idős szüleit a Budapest VIII. kerületi gyámhivatal előadója indokolatlanul és tiltakozása ellenére gondnokság alá kívánta helyezni. A gyámügyi eljárást a Nyugdíjfolyósító Igazgatóság előadójának megkeresése indította el, mely szerint két esetben visszaérkezett a nyugdíj. Mivel a hozzátartozó jelzése szerint a címzettek nem tudják átvenni a nyugdíjukat betegségük miatt, indokoltnak látta a Nyugdíjfolyósító Igazgatóság előadója a gyámhatóságot értesíteni.
A panaszos szerint mindkét panaszolt szerv eljárása súlyos anyagi és erkölcsi sérelmet, zaklatást okozott a beteg szülőkkel kapcsolatos gondok megoldásával elfoglalt panaszosnak, testvérének és az érintett nyugdíjasoknak.

Érintett alkotmányos jogok:
- Tisztességes eljáráshoz való jog (Alkotmány 2. § )
- Szociális biztonsághoz való jog (Alkotmány 70/E. §)

Megállapított tényállás:
	A panaszos szülei évtizedeken át Budapest VIII. kerület, Bérkocsis utcában laktak. Idős koruk és betegségük miatt egyre inkább szükségük volt gyermekeik gondoskodására. 1998. januárjában a panaszos szülei postaládájában megtalálta a Nyugdíjfolyósító Igazgatóság házi nyomtatványát, mely szerint az 1997. májusi és decemberi nyugdíjukat nem vették át, közöljék annak okát. A panaszos válaszolt szülei helyett, és azok betegségére hivatkozással kérte az elmaradt nyugdíjak megküldését, melyet a szülők meghatalmazásával később felvettek. A fentiek ellenére a Nyugdíjfolyósító Igazgatóság előadója 1998. április 17-én kelt levelében értesítette a Józsefvárosi Polgármesteri Hivatalt a nyugdíjak visszaérkezéséről, majd a panaszos levelére hivatkozással a gondnok kinevezés szükségességének vizsgálatát kérte.
	1998. április közepétől a panaszos szüleivel zsámbéki házába élt és erre a címre kérte a nyugdíjak folyósítását. Időközben a Nyugdíjfolyósító Igazgatóság 1999. februártól júliusig felfüggesztette mindkét ellátás folyósítását, majd a panaszos édesapja nyugdíját 163-04787-8 törzsszámon édesanyja nyugdíját pedig 161-14249-2 törzsszámon a fenti címen folyósította.
A panaszos édesanyja 1999. augusztus 19-én elhunyt, édesapja ellátását (saját jogú és özvegyi nyugdíj) 566-39302-6 törzsszámon 2000. február hónappal bezáróan (haláláig) külön a zsámbéki címre folyósították.
A panaszos és az érintettek akaratától függetlenül a Nyugdíjfolyósító Igazgatóság előadójának hivatalból indított, a két idős ember állítólagos érdekében folyó cselekvőképességet érintő gondnokság alá helyezési eljárás azonban csak a Józsefvárosi Önkormányzat Polgármesteri Hivatal Gyámhivatala XI-331-11/1999. számú 1999. július 29-én kelt megszüntető határozatával ért véget.
	A vizsgálat eredményeként megállapítom, hogy az Alkotmány 70/E. §-ával védett szociális biztonsághoz, valamint az Alkotmány 2. § (1) bekezdésében deklarált jogállamiságból fakadó tisztességes eljáráshoz való joggal összefüggésben visszásságot okozott a Nyugdíjfolyósító Igazgatóság előadója által elindított gondnokság alá helyezési eljárás, valamint az, hogy több hónapon át szüneteltette a nyugdíjak folyósítását.

Ajánlásban - hatvan napos határidővel - felkérem
	az Országos Nyugdíjbiztosítási Főigazgatóság Főigazgatóját, hogy vizsgálja meg a Nyugdíjfolyósító Igazgatóság előadója eljárásának jogszerűségét. A vizsgálat eredményétől függően tegye meg a szükséges intézkedéseket (szabályozás, hatáskör tisztázás, felelősség megállapítása);
	a Budapest Fővárosi Közigazgatási Hivatal Gyámhivatal Vezetőjét, hogy vizsgálja meg Budapest VIII. ker. Gyámhivatala Gyámügyi Irodája ügyintézője eljárásának jogszerűségét, valamint felelősségét.

Budapest, 2000. augusztus 28.

Gönczöl Katalin